
Iэпщэрыбанэ зэхэт
Дзэмыхь Наурыз и дыжьын медалыр
Кисловодск щекIуэкIащ Iэпщэрыбанэ зэхэтымкIэ Урысейм и МВД-м и къэралкIуэцIыдзэхэм я чемпионат. Абы КъБР-м икIа Дзэмыхь Наурыз етIуанэ увыпIэр къыщихьащ. IэпщэрыбанэмкIэ Урысейм спортымкIэ и мастер ди щIалэм бэнэгъуиплIыр ехъулIэныгъэ иIэу къызэринэкIами, кIэух зэпеуэм хьэрхуэрэгъу къыщыхуэхъуа Межидов Абдул-Хаким хухэгъэщIэжакъым. Дзэмыхьыр и гъэсэнщ тренер Дыджэ Алим.
Спортсменхэр я хьэлъагъ елъытауэ зыхэта зэIущIи 8-р олимп мардэм иту ирагъэкIуэкIащ. Чемпионатым и дамыгъэхэм щIэбэнащ Урысейм и МВД-м и къэралкIуэцIыдзэм и щIыналъэ IэнатIэхэм, дзэ еджапIэхэм я лIыкIуэхэр зыхэт командэ 12.
«Спортсмени 100-м нэблагъэ къызэхуэзышэса чемпионатым кърихьэлIащ дуней псом, Европэм и чемпионхэр, дунейпсо класс зиIэ спортым и мастерхэр. Абы къегъэлъагъуэ зэхьэзэхуэм ухэтыныр пщIэ лъагэу зэрыщытыр»,- къыхигъэщащ Урысейм и МВД-м и къэралкIуэцIыдзэхэм я спорт клуб нэхъыщхьэм и унафэщI, полковник Малофеев Владимир.
Универсиадэ
Къэзан кIуэну загъэхьэзыр
Бадзэуэгъуэм и 6-17-хэм Къэзан къалэм (Тэтэрстаным) XXVII Дунейпсо Гъэмахуэ Универсиадэ-2013 щекIуэкIынущ. Спорт лIэужьыгъуэ 27-мкIэ къэрали 170-м я лIыкIуэхэр щIэбэнынущ медаль 350-м щIигъум.
Бадзэуэгъуэм и 6-м спорт зэхьэзэхуэшхуэр къызэрызэIуахыну гуфIэгъуэ зэIущIэм КъБР-м и Iэтащхьэ Къанокъуэ Арсен ирагъэблэгъащ. Абы кIуэнущ ди республикэм спортымрэ туризмэмкIэ и министр АфIэунэ Аслъэни.
Зэхьэзэхуэр бадзэуэгъуэм и 17-м зэхуащIыжынущ. Абы ирихьэлIэнущ КъБР-м и Парламентым и тхьэмадэ Чеченов Ануаррэ Правительствэм и УнафэщI Хьэсанэ Русланрэ.
Урысейм и командэ къыхэхам хэту ди спортсменитIым Къэбэрдей-Балъкъэрым и щIыхьыр зэхьэзэхуэхэм щахъумэнущ. УФ-м щIыхь зиIэ и тренер Емкъуж Мухьэмэд и гъэсэн Хьэбэчыр Мурат бадзэуэгъуэм и 7-11-хэм килограмм 81-рэ зи хьэлъагъхэм я деж дзюдомкIэ щыбэнэнущ. Дунейпсо класс зиIэ спортым и мастер Кучинэ Марие атлетикэ псынщIэмкIэ зэпеуэм хэтынущ.
Дзюдо
Дыщи жэзи
«Эльбрусоид» спорт клубым и саугъэтхэм щыщIэбэна дзюдомкIэ урысейпсо зэхьэзэхуэ Черкесск щекIуэкIащ. Абы хэтащ 1996 — 1998 гъэхэм къалъхуа ныбжьыщIэхэр.
Зэхьэзэхуэм и мурад нэхъыщхьэу щытащ дзюдом зегъэужьыныр, цIыхухэр узыншагъэр хъумэным къыхуеджэныр, спортсменхэм я зэфIэкIым хэгъэхъуэныр, Урысейм и щIыналъэхэмрэ къалэхэмрэ яку дэлъ спорт зэпыщIэныгъэхэр егъэфIэкIуэныр.
Турнирым хэтащ Къэрэшей-Шэрджэс, Къэбэрдей-Балъкъэр, Ингуш, Осетие Ищхъэрэ-Алание республикэхэм, Ставрополь, Краснодар крайхэм, Москва, Тюмень къалэхэм щыщ спортсмен 67-рэ. Ди республикэм и щIыхьыр яхъумащ дзюдоист 12-м.
Абыхэм медаль зэмылIэужьыгъуэу 4 къахьащ. ЦIыхухъухэм я деж щытекIуащ ГъущIапщэ Самиррэ УнэшхуэлI Аслъэнрэ. Занкишиев Къазбэч ещанэ хъуащ. НыбжьыщIэхэм я зэпеуэм жэз медалыр къыщихьащ БакIуу Ратмир.
ТекIуахэм медалхэмрэ ахъшэ саугъэтхэмрэ иратащ.
Зэхьэзэхуэм и судья нэхъыщхьэу щытащ Урысейм дзюдомкIэ и федерацэм и судья коллегием хэт, урысейпсо категорие зиIэ Емкъуж Мухьэмэд.
Каратэ
Дунейпсо чемпионатыр къапоплъэ
Каратэ киокусинкаимкIэ Москва щекIуэкIа урысейпсо зэпеуэм Къэбэрдей-Балъкъэрым и лIыкIуэхэм зэфIэкI лъагэ къыщагъэлъэгъуащ: дыщэ медалу тIу, жэзуи апхуэдиз къахьащ. Абы щытекIуахэр KWU дунейпсо чемпионатым хэтынущ.
Зэхьэзэхуэм чемпион щыхъуащ Ахматов Артур и гъэсэнхэу Тилов Артуррэ Биткаш Емельянрэ. Беслъэней Астемыррэ Перельман Михаилрэ жэз медалхэр къахьащ.
Гъэунэ Светланэ,
КъБР-м Спортымрэ туризмэмкIэ и
министерствэм и пресс-IуэхущIапIэм и лэжьакIуэ.
Бокс
Прохладнэдэсхэм я ехъулIэныгъэ
Май къалэм махуитIкIэ щекIуэкIащ боксымкIэ Къэбэрдей-Балъкъэрымрэ Осетие Ищхъэрэ-Аланиемрэ я спортсмен 200-м нэблагъэ зыхэта, Кавказ Ищхъэрэм и къалэхэм я турнир.
ГуащIэу екIуэкIа зэхьэзэхуэм Прохладнэ муниципальнэ щIыналъэм и «Колос» сабий-ныбжьыщIэ спорт школым и гъэсэнхэм ехъулIэныгъэ лъагэхэр щызыIэрагъэхьащ. Я хьэлъагъ елъытауэ, зыхэта зыхьэзэхуэхэм текIуэныгъэ къыщахьащ Къалмыкъ Амир, КIуэкIуэ Артур, Къардэн Тимур, СантIыкъ Ислъам, КIэш Нурмухьэмэд, СантIыкъ Алик, Нафонов Роман сымэ. Тэмазэ Арменрэ Пщымырзэ Зауррэ етIуанэ хъуащ.
«Шэч къытесхьэркъым ерыщу зызыгъасэ ди спортсмен ныбжьыщIэхэм спорт гъащIэм ехъулIэныгъэ куэд къазэрыщыпэплъэм,- жиIащ абыхэм я тренер-егъэджакIуэ, спортымкIэ мастер Тэмазэ Анзор. — Къыхэзгъэщыну сыхуейщ илъэсибгъу ныбжь зиIэ, илъэсрэ ныкъуэкIэ фIэкIа боксым зыхуэзымыгъэса КIуэкIуэ Артур текIуэныгъэ куэд зыIэригъэхьэфу командэм рекордсмен щыхъуну зэрыхущIыхьар. Зэхьэзэхуэ зэмылIэужьыгъуэхэм абы къыщыхуагъэфэщащ щIыхь тхылърэ медалу 13, абыхэм ящыщу 12-р дыщэщ».
Глашковэ Еленэ.
